Politiet efterforsker fortsat sagen.

Den 2. marts blev en 24-årig stukket ned på åben gade midt på Algade i Aalborg. Nu skal første mistænkte i sagen, en 24-årig mand, fremstilles i grundlovsforhør ved retten i Aalborg tirsdag middag. Manden blev anholdt mandag aften den 17. april omkring klokken 20.00 og er sigtet for kvalificeret vold i forbindelse med sagen. Det fortæller Kenneth Rodam, der leder efterforskningen. Eftersøger yderligere to mænd Udover den 24-årige eftersøger politiet to 25-årige mænd, som man betragter som værende medgerningsmænd. Politiet efterforsker fortsat sagen, som man "ser på med stor alvor og har tænkt sig at følge til dørs". - Selvom denne voldsepisode med al sandsynlighed var et internt anliggende i et kriminelt miljø og derfor ikke bør give anledning til generel utryghed, så er knivstikkeri i det offentlige rum helt, helt uacceptabelt, siger Kenneth Rodam og slutter: - Vi har alle ambitioner om at stille alle medvirkende til ansvar. Derfor opfordrer vi også de to 25-årige mænd, som vi på nuværende tidspunkt aktivt eftersøger, til at melde sig. Vi formoder, at de udmærket ved, at vi leder efter dem. Nordjyllands Politi anholdt den 3. marts tre mænd i forbindelse med episoden.